**F R E M T I D E N S M A D**Frank Sejersen, Københavns Universitet

**Hvordan kan tang blive en større del af måltidskulturen i Danmark, og kan gymnasieskolen spille en rolle i den proces?**

Opgaven går ud på, at I udvikler ideer til elementer til et undervisningsmodul. Elementerne skal kunne få eleverne til at reflektere over deres måltidskultur, og hvordan den kan ændres, med det formål, at tang bliver en mere integreret del af deres fremtidige madkultur. Undervisningsmodulet må gerne integrere flere fag.

Tovholder

Vælg en person, der holder øje med tiden og har ret til at skubbe diskussionen videre.

Idéholder

Vælg en person, der samler ideer sammen, og som kan præsentere den bedste idé superkort til den fælles opsamling.

Leverance (til en kort fælles diskussion):

* Udvælg den bedste idé og forklar, hvorfor den er god.

Forløb (opbygget over double diamond):

* Undersøg de kulturelle forforståelser (hvordan konceptualiseres fænomenet?) / 10 min
* Undersøg hvordan problemet tænkes (hvilke problematiseringer er der?) / 10 min
* *DEFINE* / 5 min
* Udforsk forskellige løsninger / 5 min
* Udforsk forudsætninger til løsninger / 5 min
* Udvikl jeres løsning 10 min
* Reflekter over begrænsninger for jeres løsning / 5 min
* *DELIVER* / 10 min

Fælles diskussion:

De sidste 15 minutter vender vi i fællesskab nogle af gruppernes ideer.

**PROBLEM (undersøg først hvordan problemet kan forstås)**

1. HVORDAN FORSTÅR VI EGENTLIGT TANG? [undersøgelse af de forforståelser, der er for forståelse af fænomenet, og hvordan der arbejdes med det]
	1. **Lav hver især en liste over, hvad I tænker på, når I skal forholde jer til tang generelt og tang som mad**. [Det skulle gerne give nogle hints til en kortlægning af de kulturelle forforståelser, som er til stede i gruppen].
	2. **Saml alle jeres input og kategoriser dem (find selv på kategorier).** [Her starter et analytisk arbejde på et overordnet plan]
	3. **Hvilke kontekster træder tang frem i jeres kategoriseringsarbejde?** [Her starter en anden fase i analysearbejdet, hvor kategoriseringerne kontekstualiseres, fx gennem semantiske felter].
	4. **På hvilken måde kunne jeres fag arbejde mere med tang?** [Her arbejdes der med at perspektivere til fagenes metoder og teorier]
	5. **Tænker jeres elever på samme måde?** [Her arbejdes der med en komparation]
2. HVAD ER PROBLEMET EGENTLIGT?
	1. **Hvorfor spiser vi ikke mere tang i Danmark?** [Her skal problemet ”åbnes” op og ses som problematiseringer. Måske er det ikke så selvfølgeligt et problem, som man tror. Udforsk hvilke forskellige forklaringer, der gives når I beskriver (læser om) ”problemet”. Forskellige aktører kan pege på forskellige problematiseringer]
	2. **Hvorfor er det et problem, at vi ikke spiser mere tang i Danmark?** [Her skal problemforståelserne ses som indskrevet i en større kontekst. Problemforståelser varierer mellem grupper og der er nogle grupper i samfundet, der sætter en dagsorden for hvordan problemet skal forstås – de får så at sige definitionsretten over problemforståelsen, og den kontekst problemet skal forstås i].
	3. **Hvorfor er der brug for, at eleverne ved noget om tang?** [Kan I definere en problemforståelse, som er relevant for eleverne?]

**DEFINE**

Afgræns og definer et klart problem, som skal løses. Rationaliteter for projektet installeres. Hvad skal inkluderes, og hvad skal ekskluderes? Hvilke rammer sætter det for jeres undervisningsmodul? (kultur, praksisser, viden, økonomi, interesse, tid, teknologi, politik, sundhed??)

**LØSNING (udforsk forskellige muligheder for løsninger)**

1. HVORDAN FORSØGER MAN AT LØSE PROBLEMET?
	1. **Lav en liste over tiltag, som I har hørt om, der bruges til at styrke forbruget af nye fødevareprodukter (herunder fx tang).** [Her åbnes der mulighed for at afsøge mulige løsninger, som allerede eksisterer]
	2. **Lav en liste over nogle af jeres egne handlinger/aktiviteter i dagligdagen, som styrker/hæmmer forbruget af tang** [her dykker man ned i de konkrete praksisser, som løsningen skal sættes i relation til og evt. ændre].
	3. **Hvilke positive overordnede tiltag er der/kan I finde på, som kunne styrke forbruget af tang i samfundet?** [Det er først, nu at løsningsforslag skal i spil].
	4. **Hvilken betydning synes I, at gymnasieskolen bør spille i arbejdet på at ændre madkulturen i Danmark? Kan gymnasieskolen gøre en forskel? Hvordan?** [Her fokuseres der på gymnasieskolen som en speciel forandrings- / dannelsesaktør].
	5. **Har jeres fag metoder og tilgange, som er gode at bruge til at forstå og løse problemet? Hvilke er bedst?** [De forskellige fagligheder tænkes direkte ind i løsningen].
2. HVORDAN POKKER ØGER MAN ELEVERNES FORSTÅELSE AF TANG?
	1. **Er der noget man specielt skal tage hensyn til, når man skal kommunikere med eleverne om tang og andre nye madvarer? Er der noget de er gode/dårlige til? Har de fx nogle specielle forudsætninger? Har de nogle specielle tidsrytmer og teknologier, som I kan tænke med ind i løsningen?** [endnu et forsøg på at afklare brugernes forudsætninger for, at jeres ideer bliver grebet].
	2. **Hvilken betydning har elevernes forudsætninger ifht. at gøre noget ved deres forbrug af tang?** [hvordan ”oversættes” brugernes viden til en del af løsningen?]
	3. **Hvilke værdier, synes I, der er vigtige, at eleverne får med fra jeres undervisning om tang?** [kan problemet og løsningerne sættes mere i relation til en større værdidiskussion?]
3. HVAD KAN LØSNINGEN VÆRE?
	1. **Brainstorm over forskellige elementer i undervisningsmodulet. Hvad for nogle synes I er bedst? Hvorfor?** [det er ikke alle løsningsforslag, der adresser det problem, man ønsker at få løst]
	2. **Er der behov for at spørge nogle (brugerundersøgelser, eksperter, litteratur), så man kan få ideer? Hvem?** [Vil det være gavnligt at øge vidensniveauet for at styrke løsningen]
	3. **Er der nogle af jeres fravalg, som I er kede af, ikke bliver brugt? Hvorfor?**
4. HVILKE BARRIERER ER DER FOR JERES UDVIKLING AF ET UNDERVISNINGSMODUL OM TANG?
	1. **Lav en liste over alle de problemer, der kunne opstå, når I skal arbejde med at gøre jeres idé til et helt konkret undervisningsmodul til virkelighed?**
	2. **Lav en liste over alle de problemer, som gør at jeres undervisningsmodul vil få svært ved at virke i selve undervisningssituationen, når det er færdigt.**
	3. **Giver jeres svar på spørgsmål 6a og 6b nogle nye ideer til bedre løsninger?**
	4. **Udvælg og prioriter tre elementer i jeres løsning, som I mener virkelig øger elevernes *forståelse* af tang.**
	5. **Udvælg og prioriter tre elementer i jeres løsning, som I mener virkelig øger elevernes *brug* af tang.**

**DELIVER**

Beskriv elementer og sammenhænge i et undervisningsmodul om tang

og ændring af måltidskultur i Danmark